FI Euroopan unionin virallinen lehti C 278/8

Kuulemismenettelystä vastaavan neuvonantajan loppukertomus (1) asiassa COMP/39.317 – E.ON Gas

2010/C 278/05

Komissiolle esitetty päätösluonnos koskee väitettyä Euroopan unionin toiminnasta tehdyn sopimuksen 102 artiklassa tarkoitettua määräävän aseman väärinkäyttöä, johon saksalainen energiayhtiö E.ON AG ja sen tytäryhtiöt E.ON Ruhrgas AG ja E.ON Gastransport GmbH, jäljempänä yhdessä ’E.ON’, ovat syyllistyneet. Päätösluonnoksessa tuodaan esille huolestuminen siitä, että E.ON on saattanut kieltäytyä hyväksymästä pitkäaikaisia varauksia E.ON:n kaasunsiirtojärjestelmässä. Yritys varasi itselleen suuren osan kaasunsiirtoverkkonsa käytettävissä olevasta kiinteästä syöttökapasiteetista. Tällaiset toimet voivat johtaa sellaisten kilpailijoiden sulkemiseen markkinoilta, jotka yrittävät siirtää ja myydä kaasua E.ON:n verkkoon liitetyille asiakkaille, ja siten kilpailun rajoittamiseen kaasuntoimitusketjun loppupään markkinoilla.

Komissio aloitti menettelyn tehdäkseen asetuksen (EY) N:o 1/2003 (2) III luvun mukaisen päätöksen, ja laati 9 artiklan 1 kohdassa tarkoitetun ennakkoarvioinnin 22 päivänä joulukuuta 2009. Komission yksiköiden kanssa käytyjen keskustelujen johdosta E.ON esitti sitoumuksia tammikuussa 2010. Näissä sitoumuksissa E.ON pääasiassa varmistaa, että merkittävä määrä korkean lämpöarvon kaasun (H-kaasu) ja matalan lämpöarvon kaasun (L-kaasu) syöttökapasiteetista vapautetaan välittömästi ja että sen molempien kaasuverkkojen kapasiteettivarauksia pienennetään pitkäaikaisesti viimeistään 1 päivästä lokakuuta 2015 alkaen. E.ON on lupautunut markkinoimaan vapautettua kapasiteettia ensin kahdeksi ensimmäiseksi vuodeksi ja sen jälkeen sitoumuksen loppuajaksi. Lisäksi E.ON on sitoutunut vapauttamaan syöttökohtien viereisestä ottokapasiteetista asianmukaisen määrän, kun tällaisesta kapasiteetista on pulaa ja sillä on suuret ottokapasiteetin varaukset.

Komissio julkaisi 22 päivänä tammikuuta 2010Euroopan unionin virallisessa lehdessä 27 artiklan 4 kohdan mukaisen ilmoituksen, jossa se tiivisti kilpailuongelmat ja sitoumukset sekä pyysi asianomaisia kolmansia osapuolia esittämään huomautuksensa kuukauden kuluessa ilmoituksen julkaisemisesta. Huomautuksia saatiin 20 asianomaiselta, jotka olivat pääasiassa kilpailijoita, kaasuntoimittajien yhdistyksiä sekä asiakkaita ja kansallisia sääntelyviranomaisia.

Komissio ilmoitti E.ON:lle markkinatestin tuloksesta. Yritys vastasi esitettyihin huolenaiheisiin ja toimitti sitoumuksista tarkistetun ehdotuksen 24 päivänä maaliskuuta 2010.

Komissio on nyt tullut mainittujen sitoumusten perusteella siihen tulokseen, että menettely olisi päätettävä, sanotun kuitenkaan vaikuttamatta 9 artiklan 2 kohdan soveltamiseen.

E.ON on ilmoittanut komissiolle voineensa tutustua riittävästi tietoihin, jotka se on katsonut tarpeellisiksi tehdäkseen sitoumusehdotuksen komission havaitsemien kilpailuongelmien ratkaisemiseksi.

E.ON tai kolmannet osapuolet eivät ole esittäneet asiasta lisätiedusteluja tai huomautuksia kuulemismenettelystä vastaavalle neuvonantajalle.

Edellä olevan perusteella katson, että oikeutta tulla kuulluksi on noudatettu tässä asiassa.

Brysselissä 16 päivänä huhtikuuta 2010. Michael ALBERS

(1) Laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 ja 16 artiklan mukaisesti (EYVL L 162, 19.6.2001, s. 21).

(2) Kaikki jäljempänä mainitut artiklat viittaavat asetukseen (EY) N:o 1/2003.